
אמיר רוזנברג - מתמחה

מנהלת הוועדה:

לאה ורון

קצרנית פרלמנטארית:
אושרה עצידה

תקנות התעבורה (תיקון מס' 4)(תיקון), התשע"א-2011, בדבר דחיית מועד

התחילה של תיקון בשיטת הניקוד

היו"ר כרמל שאמה:


בוקר טוב, אנחנו פותחים את ישיבת ועדת הכלכלה. על סדר היום: תקנות התעבורה (תיקון מס' 4)(תיקון), התשע"א-2011, בדבר דחיית מועד התחילה של תיקון בשיטת הניקוד.


משרד התחבורה, בבקשה.

חוה ראובני:


בוקר טוב, אדוני. אנחנו מודים לוועדה על כך שקבעה את הנושא הזה פעם שנייה בלוח זמנים מזורז.


בקצרה אני מבקשת להזכיר את מה שהיה בישיבה הקודמת בתחילת אוקטובר. תיקונים מסוימים בשיטת הניקוד אושרו לפני מספר חודשים. פורסמו בפברואר עם תאריך תחילה של ה-1 בספטמבר. הביצוע של זה היה כרוך בהכנת מערכות מחשוב סבוכות. שישה חודשים, בזמנו, היתה ההערכה שלנו על התקופה שנדרשת לשם כך. ניסינו עד הרגע האחרון לעמוד בלוח הזמנים. התברר שהמערכות פשוט לא מוכנות. היו מטלות אחרות מוגבלות: תקנים, כוח-אדם, וכיוצא בזה. זה לא היה מוכן.


לפיכך, ב-30 באוגוסט הוגשה בקשה של שר התחבורה לדחות את התחילה ל-1 לינואר. זה אכן חופשות הקיץ של כל הגורמים המעורבים. פגרת הכנסת לא אפשרה להגיש את זה במועד מוקדם יותר. כיום זו עדיין בקשתנו. אלא מה? שמבחינה חוקתית, עקרונית, יש בתיקונים לתקנות של שיטת הניקוד שלושה נושאים שבהם התקנות המתקנות מקלות סנקציות לעומת התקנות הקיימות.

היו"ר כרמל שאמה:


מקלות על הציבור.

חוה ראובני:


מקלות על הציבור. ולפיכך, אין אפשרות לאחר שהן כבר נכנסו לתוקף, לתת להן ביטול רטרואקטיבי. לפיכך, אנחנו מיפינו את השלוש האלה. שלוש אלה ייכנסו לתוקף ב-1 בספטמבר, ולגבי כל היתר שטוחה בקשתנו שהן ייכנסו לתוקף ב-1 בינואר.


אני יכולה להודיע כאן כבר לוועדה שאנחנו בדקנו את הפעלת הסמכויות האלה, ואנחנו ניקינו מהמערכת שלנו כל פעולה שנעשתה אחרי 1 בספטמבר שלא על-פי התקנות המתקנות. דהיינו, הספקנו לקלוט אחרי ה-1 בספטמבר 128 הרשאות שלפי התקנות המתקנות לא היינו אמורים לקלוט אותן – הוצאנו אותן. היו ארבעה נהגים שהוזמנו לקורסים שלא היו אמורים להיות מוזמנים לפי התקנות המתקנות - ביטלנו את ההזמנות האלה. הנושא השלישי של אמצעי תיקון עוקבים וכו', לא הופעל בכלל. כך שאני יכולה להודיע לוועדה שלא נעשה לגבי אף נהג דבר שלא היה אמור להתבצע לפי התקנות האלה החל מ-1 בספטמבר.


לפיכך, אנחנו מבקשים ששלושת הראשים האלה ייכנסו לתוקף ב-1 בספטמבר, וכל היתר ב-1 בינואר. גם נוח שהתיקונים הם בשיטה של שנה קלנדרית, תחילת שנה – עגול. זה גם נוח לכולם מבחינת הסדר והמעקב אחרי מה חל מתי – זו המהות.

היו"ר כרמל שאמה:


מי עוד רוצה לדבר בנושא?

זאב בילסקי:


קודם כל, צריך לציין ששני חברי הכנסת שאיכפת להם מהנושא נמצאים פה. איפה השלישי?

היו"ר כרמל שאמה:


היושב-ראש הוא מעל. נא להקריא, בבקשה.

חוה ראובני:


בעקבות שיחה עם היועץ המשפטי של הוועדה עו"ד עצמון, עשינו שיפור קל בניסוח, וכבר העליתי אותו על הכתב – שינויים טכניים של ההפניות ההדדיות בין הסעיפים. אני אקרא את הנוסח המתוקן של תקנות התעבורה (תיקון מס' 4)(תיקון), התשע"ב-2011. יש לנו עוד עותק.

לאה ורון:


בהזדמנות זו אעיר שהוועדה קיימה גם דיונים בפגרה, כך שאפשר היה ל- - -

חוה ראובני:


היו שבועיים שבהם היה סגור לחלוטין, ועל תקופה זו מדובר. נדרשת הסכמת שר המשפטים, ושר המשפטים היה בחופש.

יפעת רווה:


זה נכון, אני עדה.

היו"ר כרמל שאמה:


ועדת הכלכלה קיימה דיונים בפגרה עד שאמרו לה שאסור לה יותר לקיים דיונים בפגרה, ואז ביקשנו אישורים מיוחדים.

לאה ורון:


ביקשנו אישורים מיוחדים. פניתי לחברי הכנסת על מנת לקבל את אישורם בהתאם לתקנון הכנסת.

חוה ראובני:


אנחנו לא יכולנו להגיש את זה קודם כיוון ששר המשפטים שהסכמתו נדרשת היה בחופשה.

יפעת רווה:


אכן.

חוה ראובני:


זה לא רק הפגרה, הזכרתי קודם גורמים נוספים.

היו"ר כרמל שאמה:


אנחנו אחראים על שר התחבורה, לא על שר המשפטים.

יפעת רווה:


זה נכון. לזה התכוונתי שאמרתי: "אני עדה".

היו"ר כרמל שאמה:


אוקיי. אפשר להקריא את התקנות, בבקשה.

חוה ראובני:


"בתוקף סמכותי לפי סעיף 69א לפקודת התעבורה (להלן – הפקודה), בהסכמת שר המשפטים ובאישור ועדת הכלכלה של הכנסת, אני מתקין תקנות אלה:


1. תיקון תקנה 9.
בתקנה 9 לתקנות התעבורה (תיקון מס' 4), התשע"א-2011 (להלן – התקנות המתקנות) -


  
(1) האמור בה יסומן (א) ובו, במקום "תקנות אלה" יבוא "תקנות 2(2), 6(3) ו-6(6) – לעניין תקנת משנה (ו) המובאת בה". כאן אני מבקשת להוסיף על-פי בקשת היועץ המשפטי של הוועדה: והמילים "להלן - יום התחילה" - יימחקו.

היו"ר כרמל שאמה:


אוקיי.

חוה ראובני:


המשמעות היא שרק שלוש תקנות ייכנסו לתוקף ב-1 בספטמבר.



"(2)
אחרי תקנת משנה (א) יבוא:




"(ב) תחילתן של תקנות אלה, למעט התקנות האמורות בתקנת משנה (א), ביום ו' בטבת התשע"ב (1 בינואר 2012)".

היו"ר כרמל שאמה:


על איזה תקנות מדובר לגבי ספטמבר?

חוה ראובני:


התקנות שמדובר לגבי ספטמבר הן 2(2) - - -

היו"ר כרמל שאמה:


בעברית.

חוה ראובני:


אני עומדת להגיד – זה האיסור לקלוט לתוך מרשם עבירות לצורך ניקוד עבירות שההרשעה בהן הועברה לידיעת רשות הרישוי למעלה משנה אחרי מועד ההרשעה.


6(3) זה האיסור לחייב נהג בהדרכה בטרם חלפה שנה לפחות מיום שחויב באותה הדרכה. 6(6)ו' זה נקודות שבשלהן הוטל אמצעי תיקון מסוים, לא יוטל בשלהן אותו אמצעי תיקון פעם נוספת, למעט מבחן עיוני בנהיגה. זה הגבלות על הטלת אמצעי תיקון. אלו מועדי התחילה המבוקשים.


2 – כאן זו הבקשה של עו"ד עצמון להוסיף תיקון לתקנה 10.


"2. בתקנה 10(א) לתקנות המתקנות, במקום "ערב יום התחילה" יבוא "ערב יום תחילתה כאמור בתקנה 9(ב) (להלן – יום התחילה)". זה פשוט ליצור תיאום בין תקנת התחילה להוראת המעבר – תיאום מינוחי.


"3. תחילה - תחילתן של תקנות אלה" – כל החבילה שאנחנו עכשיו קוראים אותה -  "ביום ב' באלול התשע"א (1 בספטמבר 2011)."

היו"ר כרמל שאמה:


האם יש למישהו הערות לסעיפים? מר בילסקי, בבקשה.

זאב בילסקי:


יש לי שאלה כללית. איך אתם הולכים לפרסם את זה? איך הציבור ידע על השינויים עליהם אנחנו מדברים.

חוה ראובני:


תיעשה פעילות הסברה סמוך לפני כניסת התקנות לתוקף – לקראת ינואר. אני חייבת לומר שאין פה שינויים נורא דרמטיים. השינוי הדרמטי היחידי שיש פה זה ההחזרה לתוקף של מה שלהבנתנו היה - אבל, היתה בעיית ניסוח שמנעה את זה - זה הפסילה לתשעה חודשים. כל היתר הם שינויים טכניים, עניינים ניסוחיים שהעלו בעיות בבתי-משפט, וכיוצא בזה. לגבי התשעה חודשים – בהחלט צריך יהיה לעשות מהלך הסברה.

לאה ורון:


האם את מוכנה לרענן את זיכרוננו ביחס לכל שיטת הניקוד? הוועדה קיימה דיון בשיטה החדשה? הוועדה מחויבת לקיים דיון?

חוה ראובני:


תיקון מס' 4 אושר בוועדה בינואר 2011. קיימנו דיון, קראנו.

לאה ורון:


אז הן נדונו לעומק.

חנן אהרון:


קיימנו אז דיון על כל השינויים שעשינו בשיטה הזאת. השיטה היא הרי מ-2003, היא לא חדשה. עשינו שינויים, ועיקרם הוא עניין התשעה חודשים. שוב, ב-2003 זה אושר. מבחינה משפטית לא יכולנו ליישם את זה כי היתה בעיה משפטית שם בניסוח התקנות, וזה מה שאנחנו הכנסנו לתוקף – שמי שיצבור 72 נקודות, רישיונו יישלל לתקופה של תשעה חודשים, מבחן עיוני, מבחן מעשי, ומכון הרפואי לבטיחות בדרכים.

זאב בילסקי:


אדוני היושב-ראש, אני התכוונתי באופן כללי לכל שיטת הניקוד. אני חושב שאם תעשה עכשיו משאל מקרי בחדר פה, אף אחד לא ידע בדיוק במה דברים אמורים. אולי כדאי לתת איזשהו דגש על הסברה, ולא רק לגבי השינוי הזה, ומה זה אומר. בסך-הכול אתה הולך לשלול לאדם את הרישיון לתשעה חודשים – עונש חמור מאוד. 

חמד עמאר:


לא לשלול לו, אלא לקחת לו בכלל את הרישיון. זה לא שלילה לתקופה.

לאה ורון:


החידוש מחייב במעבר של הבחינות.

חמד עמאר:


בעצם אתה לוקח לו את הרישיון כי הוא צריך לעשות רישיון מחדש.

חנן אהרון:


אבל, היום אנחנו עושים את זה גם בשלושה חודשים. הוא חייב לעבור מבחן עיוני, ובלי זה הוא לא מקבל את הרישיון. אני מבין למה הכוונה.

זאב בילסקי:


אומרים אצלנו: אין מענישין אלא אם מזהירין. אולי באמת צריך לעשות קצת מאמץ. קח דוגמה מרבני צוהר. תוך שלושה ימים כולם הבינו בדיוק מה זה רבני צוהר, ומה זה לא רבני צוהר.

חמד עמאר:


אפילו אני ידעתי מה זה.

רון מוסקוביץ:


חברי הכנסת, אני אעדכן בעניין. אולי חנן לא יודע. עוזי יצחקי, סמנכ"ל משרד התחבורה, ואני שוחחנו בשבוע שעבר על הצורך לצאת בקמפיין הסברה עם יציאה לשיטת הניקוד החדשה. אצלנו התחילו לשקוד על הכנת תוכנית הסברה. היא ברובה תהיה ברדיו ובאינטרנט. השיטה הזאת תובא לידיעת כל ציבור הנהגים, בפרט לציבור הנהגים המקצועיים והנהגים הצעירים.

זאב בילסקי:


אדוני היושב-ראש, שייכתב בפרוטוקול: א. שצדיקים מלאכתם נעשית על-ידי אחרים. ב. שכיוונתי לדעת גדולים.

היו"ר כרמל שאמה:


שתי ההערות נרשמו.

זאב בילסקי:


אני מודה לך.

חנן אהרון:


השיטה הזאת אולי נראית חדשה. אני חושב שנהגי ישראל מכירים אותה.

חמד עמאר:


אני לא מכיר אותה.

חנן אהרון:


קודם כל, מאות אלפי נהגים  - אני לא רוצה להגיד מיליון -  עשו את הקורסים האלה בגלל שיטת הניקוד. זאת אומרת, הם הגיעו לקורסים שלנו, לאמצעי התיקון, בגלל שיטת הניקוד. הם צברו נקודות.


לאה ורון:


אתם מדברים על כך שהשיטה היא אמצעי תיקון, לא ענישה.

חנן אהרון:


בהחלט.

לאה ורון:


הציבור לא מכיר את השיטה, לא יודע על השיטה. אם אתם תצאו באיזשהו מבחן לציבור, באיזשהו סקר בקרב הציבור, מה יודע הציבור על השיטה המתקנת שלכם, אתם תיווכחו שמרבית הציבור אינו יודע עליה דבר.

היו"ר כרמל שאמה:


"מרבית" זה מילה עדינה.

חנן אהרון:


אני לא רוצה להתווכח עם העניין הזה. אני רק רוצה לומר שכאשר שוטר עוצר נהג ונותן לו דוח, השאלה הראשונה של הנהג היא: כמה נקודות אני מקבל?

היו"ר כרמל שאמה:


לא. יש את עניין הנקודות, אבל לא מבינים את השיטה.

חוה ראובני:


מאות אלפי אנשים היו בקורסים, ויש להניח שהם יודעים איפה הם היו.

חמד עמאר:


האם  נהג שיש לו נקודות מקבל אחת לשנה אזהרה הביתה כמה נקודות הוא צבר?

חנן אהרון:


לא. יש שתי אפשרויות.

חמד עמאר:


למה לא נעשה כך שאחת לשנה אותם נהגים ידעו כמה נקודות יש להם?

חנן אהרון:


נהג שצובר 12 נקודות מזומן לקורס. אתה מציע שכאשר מגיעים לעשר נקודות תהיה אזהרה.

חמד עמאר:


להגיד לו: אם אתה עושה עוד עבירה קטנה, אתה עלול לקבל שלילת רישיון, אתה עלול להיכנס לקורס. אני חושב שצריך גם לעדכן את הנהגים כדי שהם יהיו מודעים. היום הנהג לא מודע. הוא לא יודע כמה נקודות הוא צבר על זה שהוא לא עצר בשלט עצור.

זאב בילסקי:


הוא צודק.

חנן אהרון:


הוא יכול לקבל מאיתנו היום את מספר הנקודות שלו. אגב, פונים אלינו עשרות אלפים.

זאב בילסקי:


נניח והגעת ל-80% ממספר הנקודות שלאחריהן יש סנקציה. אתה מודיע לנהג ואומר לו שאתה רוצה להתריע בפניו, ושהוא נמצא עכשיו ב-80%, ושעבירה נוספת כנראה תביא אותו לכאן, אנא תנהג בזהירות. אתה יודע, זה גם יוסיף הרבה לשר התחבורה שהוא ישלח מכתבים לכל-כך הרבה אנשים.


חנן אהרון:


יש פה מצב כאילו מכתב כזה ירתיע את נהגי ישראל. אני טוען, והעובדות מדברות בעד עצמן שבשנים האחרונות, ובגלל זה הכנסנו את התיקון הזה שתהיה התליה שאם נהג לא יופיע לקורס במשך חצי שנה אחרי הזימון, אנחנו נתלה לו את רישיונו. אני לא אומר סתם, מאות אלפי נהגים. היום אנחנו עומדים על קרוב ל-300,000 נהגים שבשנים האחרונות פשוט לא הגיעו לקורסים האלה.

זאב בילסקי:


כי הקורס נחשב כעונש.

חנן אהרון:


אתם אומרים, ואני מקבל: תזהירו אותו, תזהירו אותו, כדי שהוא לא יעשה עוד נקודות ולא יבוא. אנחנו מדברים על נהגים – אני מדבר על כ-300,000 נהגים – שאנחנו שלחנו להם. לא הזהרנו אותם, אלא אמרנו להם: זה כבר אמצעי התיקון, אתם כבר בפנים. הנהגים האלה פשוט "צפצפו" ולא באו. זאת אומרת, זה שאני אעדכן אותו – זה בסדר. אבל, נהגים לא ששים לרוץ לקורסים.

זאב בילסקי:


זה לא שהם "צפצפו". תעשה סקר אצל אלה שבאים או אצל אלה שלא באים – הקורס נחשב לעונש. הוא יושב שם, הוא צריך להעביר את השעות.

חוה ראובני:


לאחרונה שמעתי ממישהי שהשתתפה בקורס ממש לפני כמה חודשים שהיא דווקא למדה, והיה מעניין, וזה שודרג בצורה משמעותית.

חנן אהרון:


אני רוצה לעדכן בעניין הזה. אנחנו ישבנו בוועדה בין-משרדית במשך שנתיים עם אנשי מקצוע והכנו תוכנית, לפני שיצאנו לקורסים החדשים עכשיו עם הזכיינים החדשים. קודם כל, החלפנו את הזכיינים – גם שם היתה בעיה לא קטנה. כמו כן, הכנו מערכי שיעור חדשים שלא מתבססים על הרצאה פרונטאלית כמו שהיה תמיד. היה משעמם ואנשים היו נרדמים. לקחנו את הסיבות העיקריות לתאונות הדרכים, ומהן בנינו קורסים שמתבססים על ניתוח אירועים. כלומר, לוקחים תאונה שקרתה, ואנחנו מנתחים אותה בשיטת הדיון.

זאב בילסקי:


האם אתם בודקים את זה אמפירית? האם יש סקר? אני לא מתכוון לזה שמישהו אמרה.  אני חושב שזה דבר מאוד חשוב בשבילך. אתה עושה משהו חדש, תעשה לך סקר. זה קל מאוד, זה זול מאוד.

חנן אהרון:


אני אשלים את דבריי, ואתה תשמע. אמרתי שאנחנו מבססים את זה על שיטת דיון. הגבלנו גם את מספר התלמידים בכיתה. בשיטה שהיתה אז היו גם 40 ו-50 ו-60. אין יותר מ-30 תלמידים בכיתה. יש שיטה של דיון - כלומר, משתפים את כל הקבוצה  - ושיטה של הנחיה שמשתפת את כולם כך שזה מעניין. הכנו מערכי שיעור חדשים שמתבססים על מולטימדיה.

זאב בילסקי:


האם אתה מוכן לעשות סקר? אותי שכנעת.

חנן אהרון:


עוד משפט אחד, אני עונה. בסוף יש לנו משוב. המשוב ניתן לתלמידים, והם רושמים את מידת שביעות רצונם מהקורס, ומה צריך לעשות. אנחנו נקבל את דפי המשוב. מהמשוב שאנחנו מקבלים בפיקוח שלנו - - -

זאב בילסקי:


האם אתה תביא ליושב-ראש את התוצאות?

חנן אהרון:


אנחנו נעביר את הממצאים של מה חושב הנהג הישראלי היום על הקורסים האלה. אני מניח שדעתו תשתנה לטובה.

זאב בילסקי:


אולי תיתן לו את זה כמה ימים אחרי כן. כשהוא נמצא בפנים הוא עשוי לפחד.

חנן אהרון:


לא, ביקשנו שזה לא יהיה שמי.

חמד עמאר:


אמרת שכ-300,000 איש לא באו. כמה נהגים עושים את הקורסים בשנה?

חנן אהרון:


אני אומר לך מספרים. אנחנו מוציאים בחודש כ-7,500 זימונים לקורס רענון. אלו נהגים חדשים. 

חמד עמאר:


זה בערך 80,000 לשנה.

חנן אהרון:


בערך 90,000 לשנה.

חמד עמאר:


אז איך הגענו ל-300,000 שלא מגיעים?

חנן אהרון:


שנייה, שנייה. זה קורס רענון לנהגים חדשים. אנחנו מוציאים כ-10,000 זימונים לנהגים שצברו נקודות על-פי שיטת הניקוד.

לאה ורון:


כ-10,000 מידי חודש.

חנן אהרון:


בהחלט. מדובר על כ-120,000 נהגים בשנה שעוברים את הקורסים האלה.

חמד עמאר:


כמה מתוכם מגיעים, וכמה לא מגיעים?

חנן אהרון:


ההתייצבות היום, מאז אפריל כאשר התחלנו, היא התייצבות מצוינת. אני לא אגזים אם אני אומר שהיא אפילו מעל 75% או 80%, וזה דבר שלא ראינו שנים רבות. ההתייצבות היתה בעייתית. אנשים לא באו כי לא היתה לנו סנקציה נגדם. היום הם יודעים. בינואר פרסמנו שמי שלא יגיע לקורסים חצי שנה, רישיונו יותלה. אני אומר לך שיש לחץ על המכללות האלה. אתה יכול לראות את זה בטלפונים לזימון. הנהגים מגיעים. אני לא אומר בהמוניהם. אבל, הם באים עכשיו. ההתייצבות אז לא היתה טובה. אני לא רוצה להגיד: 30%, 40%. פשוט לא היתה סנקציה. אם אין סנקציה הנהגים לא באים. אתה יכול להגיד לנהגים, והם יכולים ללמוד את השיטה ולהכיר אותה. אבל, זה לא מעניין אותם. אם אין סנקציה כנגד נהג הוא לא יתייצב, והוא לא יבוא מרצונו החופשי לכיתה.

חמד עמאר:


האם גם כלפי נהג חדש לא היו סנקציות?

חנן אהרון:


במקרה של נהג חדש כן היתה. שם היה עיכוב רישיון אחרי חצי שנה – עיכוב חידוש.

חמד עמאר:


איך היתה ההגעה שלהם?

חנן אהרון:


הם הגיעו הרבה יותר. אני לא אגיד 60%. אבל, הם הרבה יותר מאלו שבקורס נהיגה מונעת. נהג חדש פוחד על הרישיון שלו.

מרדכי פדר:


למה משרד התחבורה לא מנגיש את מספר הנקודות לאזרח? למה האזרח לא יכול לגשת למסד באינטרנט, ולראות כמה נקודות יש לו בכל רגע נתון?

חוה ראובני:


זאת בעיה משפטית, אדוני, כיוון שזה חושף מן המרשם הפלילי שלגביו אני חייבת זיהוי חד-חד ערכי של האדם הניגש. אין לנו דרך לוודא שמי שניגש למידע הזה הוא אכן הנהג, בגלל הפרטים המזהים שנמצאים ברשותנו. כולנו שמענו על מרשם האוכלוסין שמסתובב חופשי ברשת. אין לנו נתונים שיאפשרו לנו לוודא שמי שניגש הוא אכן הנהג. ולכן, המידע נגיש על-ידי פנייה טלפונית. המידע נשלח אליו בדואר הביתה.

מרדכי פדר:


לאף אחד אין את הגישה למספר רישיון הנהיגה. כלומר, לכל אחד יש תעודת זהות. אבל, רק אדם שיש לו רישיון נהיגה יודע את מספר רישיון הנהיגה שלו. למה זה לא מספיק לך כדי שאדם ייגש למסד?

חוה ראובני:


כי עובדתית זה לא נכון. כל אדם שמקבל אחזקת רכב או רכב צמוד מהעבודה שלו, המעסיק יודע גם את מספר רישיון הנהיגה שלו. מדובר על מאות אלפי אנשים.

היו"ר כרמל שאמה:


כן, בבקשה.

יעקב אדלר:


ד"ר אדלר מ"אנשים באדום". לי יש שאלה לגבי עצם מהות הניקוד והתיקון על-ידי הקורס לנהיגה.

היו"ר כרמל שאמה:


חברים, אנחנו לא בדיון הזה. אנחנו בדיון בתקנות ובעניין הדחייה. אין לנו זמן, עוד חמש דקות אנחנו צריכים לסיים. אני צריך לסכם את הדיון.

יעקב אדלר:


הוזכר כאן שיש - - 

היו"ר כרמל שאמה:


הוזכר, אבל גם זה חרג מהדיון.

יעקב אדלר:


- - מעקב אחרי ההתנהגות של אותם נהגים שעברו את הקורס. האם יש בכלל מעקב אחרי זה?

היו"ר כרמל שאמה:


את חברי הכנסת לא יכולתי לעצור, הם הגיעו והם חברי כנסת מתמידים. להם היה מותר לחרוג מגבולות הדיון.

חנן אהרון:


אני יכול לענות במשפט אחד על מה שהוא שאל.

היו"ר כרמל שאמה:


נציגי משרד התחבורה, בואו נסכם. ראשית, אתם הבטחתם כמה דברים היום. אני רק רוצה להזכיר לכם הבטחות שהבטחתם לפני שנה. 1. הבטחתם – שר התחבורה אמר כי "התקנות לא מושלמות, ולכן גובשה הצעה לתיקון השיטה הקיימת, ובקרוב משרד התחבורה יביא הצעת חוק לתוכנית כוללת של אכיפה, שיפוט וענישה שתתמקד בעבירות מהותיות.". זה ציטוט של דברי השר בוועדת הכלכלה מחודש ינואר 2011.

חוה ראובני:


אני יכולה להשיב, אדוני, שלבד מהעובדה שאנחנו מיישמים את סעיף 56 על טיפול בנהגים רצידיביסטים, לפני כשבועיים הופץ על-ידי משרד התחבורה תזכיר חוק לתיקון פקודת התעבורה מס' 106 שעוסק בהרבה מאוד נושאים של אכיפה וענישה - -

היו"ר כרמל שאמה:


זה החוק שאליו התכוון השר?

חוה ראובני:

 - -כולל החלטות של ועדת שרים לבטיחות בדרכים מלפני כשנה, ועוד מיני נושאים וקשיים וחסרים שהתגלו בסמכויות לצורך מימוש אכיפה.

היו"ר כרמל שאמה:


טוב. ולעניין התקנות עצמן, אנחנו מיצינו את הדיון. הכול הוקרא.


אני הייתי מזמן את שר התחבורה כדי שיתחייב בפני הוועדה שהראשון בינואר זה תאריך סופי, ואנחנו לא פותחים פה סדרה בהמשכים. אבל, מאחר ואני יודע שהוא מאוד עסוק עכשיו בפעילות מפלגתית פוליטית אז אני לא אפריע לו. אבל, אני אעשה את זה איתו טלפונית. אני ארצה לשמוע ממנו שהראשון לינואר זה התחייבות שלו שזה קורה.


לכן, אנחנו סיימנו את הדיון. אבל, ההצבעה תתקיים במועד אחר. אתם כבר לא תוזמנו עוד הפעם. רק הצבעה של חברי הכנסת. אחרי השיחה עם השר נאשר את התקנות.


תודה רבה לכולם, הדיון נעול.

הישיבה ננעלה בשעה 10:55.

